runetrust/blame-folketinget-dk huggingface dataset:
Pia Gjellerup (S), 2000-03-29:
Procedureforordningen, som altså er en fastlæggelse af forretningsgangen med kontrol, at yde statsstøtte, er såmænd vedtaget i, så vidt jeg husker det, foråret 1999, og hvis jeg ikke husker meget galt, sådan et års tid tilbage, tror jeg der var almindelig støtte til det ganske fornuftige og forsvarlige at kunne tilrettelægge en ordentlig kontrol med den ydede statsstøtte, fordi der er en bred erkendelse i Danmark - det er ikke en, regeringen står over for alene, det er en, der er repræsenteret meget bredt - af, at statsstøtte i en række former kan være ganske usund, og derfor er det nødvendigt med en kontrol, også en stærk kontrol, hvor der også er en beslutningskraft bag ved.
Martin Henriksen (DF), 2019-02-08:
I dag afholder staten en del af udgiften i forbindelse med danskundervisningen, og det er vores umiddelbare forventning, at lovforslaget vil medføre, at værtsfamiliens betaling for tilbuddet om danskundervisning til en au pair-person vil stige fra ca. 5.000 kr. til ca. 11.000 kr.
Mattias Tesfaye (S), 2022-01-28:
Det bør indlysende være sådan, at alle piger og kvinder i Danmark selvfølgelig oplever, at ligestilling og frihed også gælder for dem, men det er desværre lige så indlysende, at der er miljøer, hvor det ikke er normen, og hvor piger og kvinder bliver beskyldt for at være blevet for danske i Danmark, hvis de vrister sig fri af en undertrykkende kultur.
Christine Antorini (S), 2009-12-01:
En sådan ung vil ryge ud, vil ikke kunne gøre sin uddannelse færdig, og der kommer man så og siger, at det, der lige præcis virker over for sådan en ung doven en, der ikke gider at gøre sig færdig – for sådan må jeg jo forstå at indstillingen er – er, at forældrene skal trækkes i børnechecken.
Mette Thiesen (DF), 2023-05-04:
Mener ordføreren ikke, at det er ganske almindelig god skik, at man siger til folk, der kommer udefra, selv om det i øvrigt er nogle, der er børn af udenlandske forældre, og som er født og opvokset i Danmark, at de selvfølgelig skal gøre sig fortjent til et dansk statsborgerskab ved bl.a. at ansøge på lige fod med alle andre og betale et gebyr og så se, om de kan komme igennem nåleøjet?
Flemming Kofod-Svendsen (KRF), 1998-11-20:
For er det sådan, at man har afleveret sin selvangivelse og har fået en forkert og uretfærdig behandling og det så ved en højere instans bliver konstateret, at man simpelt hen har fået en forkert behandling, og man i den forbindelse har haft en række udgifter, så er det jo soleklart, at de udgifter skal dækkes af det offentlige.
Morten Helveg Petersen (RV), 2004-12-09:
Jeg hæfter mig ved formuleringerne i Økonomisk Redegørelse fra i går, hvor man af den strukturelle saldo klart kan se, at regeringen er i problemer, så jeg synes, der i allerhøjeste grad er behov for yderligere gældsnedbringelse, og det er baggrunden for vores ændringsforslag.
Eyvind Vesselbo (V), 2004-10-07:
Så vil jeg spørge fru Marianne Jelved: Hvis nu fru Marianne Jelved vil lave de ting om, som jeg fik bekræftelse på fru Marianne Jelved ville lave om – 24-års-regel, tilknytning, depositum og 28års-reglen – vil det så slet ikke have nogen konsekvenser for alle de unge mennesker, som bliver enten tvangsgift eller får arrangeret ægteskaber?
Kristian Thulesen Dahl (DF), 1998-12-04:
Ja, nu skal man jo passe på ikke at overfortolke hr. Knud Erik Kirkegaard, men sagen er vel, at man på baggrund af det seneste indlæg kan sige, at De Konservative beklager det forløb, det har fået, at der er sket noget uheldigt, at man ikke har annonceret de her ændringer i god tid, at man er for sent ude, at man sætter noget i kraft med for kort varsel, at befolkningen får noget trukket ned over hovedet, at det er blevet indgået i en sen nattetime i Finansministeriet osv. osv.
Per Clausen (EL), 2010-05-05:
Jeg vil godt spørge ministeren, om hun ikke er enig med mig i, at når vi ser på den udvikling, som Klimaministeriet selv forestiller sig fra 2015 til 2020, har vi allerede der på den korte bane det første afgørende problem, nemlig at vi ikke leverer den CO2-reduktion, der skal være i 2020.
Walter Christophersen (DF), 2007-02-06:
Forslagsstillerne vil med dette beslutningsforslag pålægge regeringen at ændre DSB’s WildCard-ordning, så den fremover er betinget af, at modtagerne er under uddannelse – det være sig i folkeskolen, i en friskole, en ungdomsuddannelse, en kort eller mellemlang videregående uddannelse eller som studerende på elev- eller lærlingeløn – og i besiddelse af et gyldigt studiekort, i stedet for at den som i dag er aldersbetinget.
Karen Jespersen (S), 2000-11-29:
Der er jo så en mulighed for administrativ frihedsberøvelse, som bliver brugt i forbindelse med den meget hurtige procedure, den, der hedder åbenbart grundløs-proceduren, og det er jo så en sag, hvor det er Udlændingestyrelsen og Dansk Flygtningehjælp, der afgør, om man skal igennem den procedure.
Jesper Langballe (DF), 2007-03-02:
Som hr. Simon Emil Ammitzbøll givetvis ved, fik vi i 1983 en udlændingelovrevision, hvor et meget snævert folketingsflertal efter kraftigt lobbyarbejde fra Dansk Flygtningehjælp besluttede, at enhver, der kommer til Danmark og siger »asyl«, har et retskrav på at komme ind i landet og få sin sag behandlet her.
Jens Hald Madsen (V), 2001-04-18:
Til hr. Søren Søndergaard: Det er sådan en sjov opfattelse, at fordi højrefløjen har lavet en masse forkerte ting, hvilket jeg er fuldstændig enig i, skulle det retfærdiggøre, at venstrefløjen også har gået og holdt hånd med den, som var Danmarks fjende under den kolde krig.
Peter Hummelgaard Thomsen (S), 2019-03-12:
Jeg synes faktisk ikke, det er så svært at forstå, for hr. Kenneth Kristensen Berth siger det jo sådan set meget klart og citerer fru Mette Frederiksen for at sige, at hvis vi går ned ad det spor, der handler om at tilslutte sig bankunionen, så synes hun, der skal være en folkeafstemning.
Ida Auken (SF), 2010-02-04:
Jeg vil bare spørge miljøministeren, om det ikke ærgrer ham, at han ikke nåede at sætte det her serviceeftersyn i gang, inden braklægningsordningen blev ophævet, for man kunne jo godt tro, at når der nu pløjedes 117.000 ha op, altså et område på størrelse med Lolland, er der smuttet et par § 3-arealer med her.
Karsten Lauritzen (V), 2009-11-05:
Jeg skal derfor på vegne af de partier, der har rejst forespørgslen, og deres ordførere, Karsten Lauritzen, Martin Henriksen og Naser Khader, fremsætte følgende: Forslag til vedtagelse »Folketinget konstaterer, at udlændingelovens § 9 B, stk. 1, er en bestemmelse, der både efter sin formulering og forarbejderne er tiltænkt et meget begrænset anvendelsesområde, samt at det skal have undtagelsens karakter, at ministeren giver opholdstilladelse til personer, der har fået afslag på egentlig flygtningestatus.
Line Barfod (EL), 2002-05-27:
Når man så ser på, hvad der konkret skal ske både i forhold til finansloven og i forhold til udflytning af statslige arbejdspladser osv., så bliver der ikke gennemført nogen konkrete initiativer rettet direkte mod disse områder. Det eneste, der sådan ligger i udflytningen af statslige arbejdspladser, og som blev diskuteret i sidste uge, er, at man flytter Rigsarkivet til Odense, som jo altså ikke ligefrem kan siges at være et udkantområde.
Peder Sass (S), 1998-04-03:
Og lovforslaget giver hjemmel til, at der til børn og unge, som af de sociale myndigheder er henvist til et dagbehandlingstilbud eller er anbragt uden for hjemmet, tilrettelægges et undervisningstilbud i henhold til folkeskolens bestemmelser om specialundervisning.
Morten Bødskov (S), 2020-12-22:
Altså, er det gået helt forbi De Konservative, at Danmark sammen med resten af verden står i en historisk økonomisk krise, et historisk økonomisk tilbageslag, hvor vores eksportvirksomheder er hårdt presset, fordi verdensmarkedet er lukket ned rundt omkring dem, hvor vores største eksportmarkeder er hårdt ramt, og hvor det danske samfund er præget af tusindvis af tabte arbejdspladser?
Theresa Scavenius (UFG), 2026-01-16:
Derfor har Justitsministeriet formuleret en masse paragraffer med meget vage og brede formuleringer, hvor man ændrer og skriver f.eks., at mundtlig meddelelse af karantæne kan ske på baggrund af rimelig begrundet mistanke, men hvad »rimelighed« dækker over, er ikke defineret.
Zenia Stampe (RV), 2014-05-08:
For ellers er virkeligheden bare den, at der ikke er nogen penge, og hvis man gennemfører det uden at sende penge til kommunerne, for det vil jo alt andet lige betyde øgede omkostninger, kommer det til at gå sådan, at det bliver taget fra nogle andre, og jeg er bare bange for, at det kommer til at gå fra nogle af de børn, der har lige så ondt i livet, som de her børn har.
Søren Søndergaard (EL), 2004-03-12:
Det er et eksempel på en sag, hvor det ikke alene er naturligt, men nærmest en forpligtelse for anstændige mennesker at hjælpe med at skjule vedkommende, som står foran udvisning, og dermed skåne vedkommende for endnu en tur gennem præstestyrets torturkamre.
Holger K. Nielsen (SF), 2006-05-02:
Vesteuropa over for Østeuropa, Sovjet over for USA, hvor man i hele perioden jo, om jeg så må sige, hele tiden diskuterede, om man skulle føre balancepolitik, om man skulle føre konfrontationspolitik, hvor i lange perioder både øst og vest kørte det, man kan kalde balancepolitik, også fra Vestens side.
Henrik Svane (RV), 1998-01-30:
Jeg melder mig bare, fordi jeg tror, det vil interessere den danske befolkning lidt at finde ud af, hvilket niveau vi så skal lægge ifølge V og K, når vi nu bygger murene op og indretter Fort Europa sådan, at den hjælp, der primært skal ydes, ifølge forslaget her skal foregå i nærområdet.
Charlotte Antonsen (V), 1999-11-16:
Derfor kan vi selvfølgelig også med omhu og med en effektiv indsats komme ned på et mere rimeligt niveau, samtidig med at vi sikrer os, at de ældre også kan blive finansieret fremover, for det er jo klart, at de er dyrere end dem, der er i den erhvervsdygtige alder. Internationalt set er det, der er væsentligt for os at slå fast, når vi drøfter internationalisering, at Danmark er et lille, åbent land, og vi er afhængige af at eksportere vores varer, uanset om vi er i EU eller ej.
Rikke Hvilshøj (V), 2007-03-02:
Jeg mener ikke, at det er holdbart – og det er det system, som hr. Jørgen Arbo-Bæhr med det her forslag vil indføre – at det sådan set er den enkelte selv, der vurderer, om der er grundlag for asyl, og at det ikke er de danske myndigheder og i sidste instans Flygtningenævnet, der afgør det.
Kim Mortensen (S), 2010-11-18:
Det ændrer ikke ved, at vi også i Danmark er afhængige af, at der er en økonomisk stabilitet i det Europa og den økonomi i Europa, som vi er en del af, men det vil jo være og er fortsat den danske regering og flertallet i det danske Folketing, som bærer ansvaret for, at Danmark eksempelvis er et af de lande, der er kommet dårligst ind i den økonomiske krise, og er et af de lande, der har det dårligste svar på den økonomiske krise, for det er jo den danske regering, Venstre og Konservative, støttet af Dansk Folkeparti, som faktisk har formøblet et overskud i et af historiens bedste årtier væk og har bragt Danmark i en situation, hvor vi har et historisk stort underskud .
Thomas Jensen (S), 2024-12-03:
Mere konkret er et af hovedformålene med lovforslaget at gøre det lettere for frivillige og kommunale aktører at udføre buskørsel uden erhvervstilladelse, så plejehjem kan tage beboeres pårørende med i bussen, eller så museer kan demonstrere veteranbusser for deres gæster, uden at de skal opfylde de samme krav som professionelle busvirksomheder.
Claus Larsen-Jensen (S), 2001-03-21:
Jeg skal bare sige omkring artikel 7, artikel 6 og hele det område: Jamen i virkeligheden er det jo langt vanskeligere at lave en aktion som den, der skete i forhold til Østrig, fordi der er en tre, fire, fem kriterier, der skal opfyldes, for at man i givet fald kan reagere i forhold til et land. Jeg synes faktisk, det er en sikkerhed og en afklaring oven på Østrigsagen og deler sådan set ikke den samme bekymring.
Anders Samuelsen (LA), 2010-04-06:
Ifølge en gallupundersøgelse er der hele 61 pct. af Venstres vælgere, som er enten enige eller overvejende enige i, at det bliver nødvendigt allerede i næste valgperiode at lave en reform, så efterlønsalderen hæves hurtigere end planlagt.
Martin Lidegaard (RV), 2014-11-26:
Det, som er ambassaden i Tel Avivs politik, er, at man selvfølgelig forsøger at formidle samarbejder mellem danske virksomheder og israelske virksomheder generelt, og der kan der også være israelske virksomheder, der i en anden sammenhæng har aktiviteter på Vestbredden.
Claus Hjorth Frederiksen (V), 2003-12-19:
Det er derfor, vi ikke synes, at organisationer skal forhindre mennesker, der kan aftale deltid med deres arbejdsgiver, i at gå på deltid; det er derfor, vi ikke synes, at det skal være et krav, at man skal være medlem af en bestemt a-kasse, men gerne vil indføre retten til tværfaglige a-kasser, som man selv kan få lov at vælge.
Joy Mogensen (S), 2021-03-17:
Hver eneste gang vi mødes i den her tid, er der en risiko for smitte, og det er jo også derfor, det skal tages med ind i de her forhandlinger om en genåbning, hvis man tager dem som sådan nogle finansielle forhandlinger, at der er et vist antal point, som handler om den risiko, og hvor vi forhåbentlig kan blive enige om, hvordan vi fordeler det, sådan at det er forsvarligt, men at vi selvfølgelig også får sat i gang i det kulturliv, det uddannelsesliv, det erhvervsliv, det sociale, som vi savner.
Kirsten Brosbøl (S), 2007-03-23:
Så er jeg nødt til at citere fra artiklen, for så er der i hvert fald sket en stor misforståelse, for der står her, at »... Dansk Folkeparti er klar til at udnytte et flertal uden om regeringen, så enlige forældre, som adopterer, fremover får ret til det særlige børnetilskud.«
Karen Hækkerup (S), 2008-02-22:
Vil Dansk Folkeparti være med til, ud over at vi hæver strafferammen, også at lægge pres på regeringen for at få gjort mere ved den forebyggende del, den, der handler om dialog, den, der handler om, at de unge kvinder og unge mænd skal have mulighed for at rette henvendelse til myndighederne, sådan at man kan gribe ind, inden det kommer til reelle trusler om den fysiske vold?
Liv Holm Andersen (RV), 2014-06-02:
Jeg tror, det er klart for os alle, at Ukraine vil fylde rigtig meget fremadrettet, men alligevel er Radikale Venstres håb og overbevisning, at OSCE også vil kunne skabe rum til en fortsat tilstedeværelse i de her såkaldt frosne konflikter, Transnistrien, Armenien, Aserbajdsjan, Sydossetien og Abkhasien – det er nogle ret svære navne, synes jeg, så jeg har øvet mig lidt på dem hele morgenen.
Troels Lund Poulsen (V), 2008-05-23:
Men hvis fru Ida Auken lagde mærke til det, jeg sagde i min tale, ville hun bemærke, at det netop var, at regeringen om nødvendigt er indstillet på at tage et bredt spektrum af virkemidler i anvendelse eventuelt af mere håndfast karakter, end vi hidtil har set, når vi kender evalueringen, og når vi kender bekæmpelsesmiddelstatistikken for 2007, og mig bekendt er den ikke kommet endnu.
Morten Messerschmidt (DF), 2021-04-08:
Altså, når fru Pernille Skipper taler om frihed, tryghed, og at man skal kunne føle sig tryg i forhold til dem, der kommer ind i ens hjem, vil det så ikke også være naturligt at give den frihed og ret, at man kan sige nej til f.eks. det muslimske tørklæde?
Pernille Sams (KF), 1999-12-09:
Jeg synes, at jeg i min tale stort set sagde netop det, som hr. Kim Andersen her spurgte om, nemlig, at det, at man fjerner en permanent ordning, som virksomhederne kunne vælge at bruge til at betale alle disse erhvervsservicevirksomheder med, og erstatter den med en midlertidig 3-årig ordning, som nedtrappes, aldrig kan være en god idé, fordi den permanente ordning kunne bruges til nøjagtig det samme.
Peder Hvelplund (EL), 2023-02-07:
Men nu er det, fordi vi i sidste regeringsperiode tog nogle skridt – altså, det var efter vores opfattelse slet ikke tilstrækkelige skridt og slet ikke vidtgående nok, men det var dog skridt i retning af at få afskaffet brugerbetalingen – og det gjorde vi jo sammen med Socialdemokraterne, dengang vi havde et flertal.
Vivi Kier (KF), 2010-04-19:
Det her forslag indeholder en del flere elementer end det forrige, og mange ordførere har været inde på dem: hjemmetræning, private botilbud, forebyggende hjemmebesøg, visitationsregler, tilsyn på ældreområdet, bruger- og pårørenderåd og nedlæggelse af klageråd.
Mai Mercado (KF), 2018-10-09:
Vi er opmærksomme på, at der kan være en udfordring for nogle af de kommuner, og derfor har kommunerne og daginstitutionerne altså mulighed for at søge en dispensation fra reglerne, ligesom de også har adgang til at søge den her låneansøgningspulje på 200 mio. kr. i 2019-20. Så sagde fru Lotte Rod fra De Radikale, at det her lovforslag var sådan lidt for firkantet, og at der var lidt for kort tid.
Tove Videbæk (KD), 2004-11-16:
Men der er stadig alt for mange, især børn, der lever under alt for fattige forhold, og derfor kan vi støtte, at der bliver lavet en undersøgelse af mulighederne for og det hensigtsmæssige i at fastlægge en officiel fattigdomsgrænse og tage de nødvendige skridt i kampen mod fattigdommen, ikke mindst den fattigdom, der rammer børn.
Lars Løkke Rasmussen (V), 2009-04-16:
Det er at bruge det, vi nu har sparet op i handlefrihed ved at afdrage gæld, på en sådan måde, at det ikke sætter sig i øgede offentlige udgifter på sigt, på en sådan måde, at det skærper forudsætningerne for, at Danmark bliver et rigere samfund på sigt, ved at vi investerer pengene klogt i infrastruktur, i teknologi, i klimaforbedringer, og på en sådan måde, at vi ikke forringer dansk erhvervslivs konkurrenceevne, så vi vågner plukkede op, den dag krisen er overstået.
Magnus Heunicke (S), 2012-10-04:
For det første: Hvis hr. Thulesen Dahl rejser rundt i Danmark og opdager ulovligheder på danske arbejdspladser og byggepladser, oplever, at der er ulovlig løndumping, at man arbejder uden regler for arbejdsmiljø og sikkerhed, så vil jeg meget kraftigt anbefale, at man lynhurtigt melder det til de rette myndigheder.
Jørn Neergaard Larsen (V), 2016-05-23:
Kan man forestille sig, at vi politikere fra centralt hold skal til at fastlægge grænser for, hvor meget arbejdsevne mennesker skal have, før vi vil give dem en chance og en mulighed for at blive en del af fællesskabet, og at vi herefter skulle sætte kommunerne til med et målebånd at fokusere på menneskers problemer i stedet for deres ressourcer for herefter at nå frem til en procentuel nedsættelse af arbejdsevnen?
Jørn Jespersen (SF), 1999-04-23:
Og der tror jeg, at det er et meget retvisende billede at sige, at befolkningen føler sig kørt over af nogle store multinationale selskaber, som har introduceret nogle produkter på markedet, som på ingen måde har været godkendt politisk, som ikke har bevist deres samfundsnytte, og som ikke har været underkastet en samfundsmæssig regulering, der sikrer, at rimelige hensyn til miljø, sundhed osv. er blevet taget.
Kim Edberg Andersen (DD), 2025-05-07:
Jeg ved jo, at i forhold til den regelændring, der kommer, og den liberalisering, der kommer – og liberalisering er en god ting, hvis det virker – at hvis det ikke virker, har ministeren jo muligheden for at sørge for, at det kommer til at virke, ved simpelt hen at betale nogen for at levere det.
Hans Christian Schmidt (V), 2003-01-22:
Jeg er ikke sikker på, om det er praktisk gennemførligt, men det er klart, at så høj en sikkerhed, vi overhovedet kan få for fødevarerne, er også i regeringens interesse. Så jeg er meget enig med fru Pernille Blach Hansen, og jeg synes, at det er en god idé, at vi prøver at vende spørgsmålet: Hvilke muligheder kan vi få i det? Jeg kan ikke i dag svare på, om det er muligt også rent retssikkerhedsmæssigt at lave, men jeg er meget villig til, at vi prøver at kigge på det.
Rasmus Stoklund (S), 2022-03-23:
Helt konkret foreslås det, at personer, der har fået ophold efter § 7, stk. 2, eller 7, stk. 3, i udlændingeloven, omfattes af det samme kriterium for inddragelse eller nægtelse af forlængelse af opholdstilladelse, der altså gør sig gældende for konventionsflygtninge, der har ophold efter § 7, stk. 1.
Frank Dahlgaard (UP), 2000-03-22:
Det virker, som om hr. Villy Søvndal han heller ikke har læst forslagets bemærkninger, hvor lektor i udviklingspsykologi, Agnete Diderichsen, er citeret, hvor den ledende sundhedsplejerske Sigrid Riise, er citeret, hvor amtspsykolog i Københavns Amt, Ove Carlsen, er citeret, hvor formanden for Børnerådet, professor Per Schultz Jørgensen, er citeret osv., osv., osv.
Morten Østergaard (RV), 2015-10-08:
Først var statsministeren i New York og slog med hammeren ved FN's Generalforsamling, da verdens lande vedtog 17 bæredygtige udviklingsmål, og så drønede han hjem til Danmark og svang øksen over dansk udviklingsbistand, som får en historisk reduktion på 2,3 mia. kr.
Jesper Petersen (S), 2016-05-24:
Så må jeg bare sige, at jeg synes, at det forekommer mig helt ukvalificeret og usagligt, at man stiller sig op og siger, at det er præcis 1.000 medarbejdere, der er behov for, men jo uden at kunne sige, hvad det er for nogle områder, de skal ind på.
Ebbe Kalnæs (CD), 2001-05-08:
Der er tale om, at DONG nu får værktøjet til at passe på sine kunder, som bliver presset udefra, så vi kan fastholde gassalget til dem, og så DONG har rene kommercielle muligheder for at sørge for, at kundesegmentet og dermed en ordentlig forretning ikke forsvinder.
Katrine Robsøe (RV), 2025-04-30:
Så vil jeg dog alligevel lige tillade mig at sige, at der altså er en del af det her lovforslag, som jeg i hvert fald er rigtig glad for nu bliver behandlet her i Folketingssalen, nemlig den del af lovforslaget, der rent faktisk gør det muligt for vores pensionskasser at begynde at investere i skov.
Louise Schack Elholm (V), 2011-02-24:
På vegne af Venstre, De Konservative, Dansk Folkeparti og Liberal Alliance skal jeg fremsætte følgende: Forslag til vedtagelse »Det er i familien, at børn vokser op og tilegner sig størstedelen af deres livskompetencer, og familien er en forudsætning for et samfund, der hænger ordentligt sammen.
Pelle Dragsted (EL), 2019-01-24:
Det er jo helt tydeligt, hvis man skal over i det, man kunne kalde politik, at begge sider af arbejdsmarkedet parter, Arbejdsgiverforeningen, hvor Venstre ellers plejer at lytte til næsten alt, hvad der kommer derfra, men også lønmodtagernes organisationer siger, at det her skader integrationen og fører til mindre selvforsørgelse.
Carl Holst (V), 2017-11-23:
Den sidste bemærkning er ret irrelevant, for udspillet drejer sig ikke om at beslutte noget, udspillet drejer sig om at tage borgerens parti og sikre, at borgeren i øget omfang får mulighed for frit valg, for vi tror på, at borgeren og ikke et system er den bedste til at vurdere, hvad der er bedst for borgeren, uanset om det er et statsligt system eller et kommunalt system.
Søren Egge Rasmussen (EL), 2020-05-05:
I de gode gamle dage, da vi havde amterne, og da jeg sad i byråd – ja, vi skal nogle år tilbage – var der faktisk en maks. grænse for, hvor mange dyreenheder man måtte have på en gård, og der var sådan set også grænser i forhold til de jorder, man havde til det landbrug.
Mogens Jensen (S), 2008-04-24:
Men det stigende behov for ressourcer til Menneskerettighedsdomstolen påvirker også hele Europarådets økonomi, som er under klart pres i de kommende år, og der er derfor behov for, at Ministerrådet med Danmark i spidsen får sikret et langsigtet løft i Europarådets økonomi, således at institutionens aktiviteter ikke langsomt undermineres.
Elisabeth Arnold (RV), 2002-04-18:
Vi forventer os, at vi får en debat senere hen på sæsonen, som kan kaste lidt mere lys over, hvad det er for prioriteter, regeringen vil have, og vi deler helt regeringens ønske om at få et såkaldt arbejdsformandskab, altså uden for meget pomp og pragt og glimmer og glitter, men hvor man smøger ærmerne op og når nogle resultater.
Charlotte Dyremose (KF), 2005-02-24:
Men en af de ting, der bedrøvede mig så meget før valget, var, at Socialdemokraterne ikke ville være med til de her supplerende kriterier for SOSU-uddannelsen, altså at give mulighed for, at mennesker, der ikke er bogligt stærke, via deres faglige kompetencer kan komme ind og få en uddannelse og gøre en forskel i deres eget liv og i andre menneskers liv.